Anno Domini millesimo quadringentesimo octogesimo secundo, in generali Capitulo statuta sunt et diffinita quae sequuntur. ORATIONES 1.   Pro sanctissimo… *etc.*… Guillermo… cardinali vulgariter Rothomagensi nuncupato… *etc. ut in anno* 1479. 2.   Praeterea pro serenissimo… *etc. ut in anno* 1472. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. [DIFFINITIO] GENERALIS 6.   Cum Ordo noster… *etc.* cum resta ultimorum computorum quae ascendit ad summam 5486 florenorum, 7 grossorum, 16 denariorum, de et pro toto tempore praeterito… *etc.* contributionem novem millium florenorum… *etc. ut in anno* 1449. ELECTIONUM CONFIRMATIONES 7.   Electionem, institutionem et installationem fratris Georgii de Puteo, monasterii B. M. de Gardo professi, ad dignitatem abbatialem eiusdem monasterii, per abbatem Caroliloci, s. th. pr., commissarium abbatis Cariloci, praedicti monasterii immediatum patrem abbatem, per resignationem fratris Roberti, eiusdem monasterii novissimi abbatis, factas… *etc.* approbat et confirmat, omnes et singulos defectus, si qui in huiusmodi provisione intervenerint, supplendo. 8.   Ad idem, pro fratre Ioanne Laurentii, monachi de Caricampo, Ambianensis dioecesis, professi, ad dignitatem abbatialem eiusdem monasterii, per abbatem praefatum Caroliloci, commissarium domini Pontigniaci, dicti monasterii Caricampi immediatum patrem abbatem, per resignationem fratris Ingeramni de Cresegnia, novissimi eiusdem monasterii abbatis, canonice… *etc.* confirmat. 9.   Ad idem, pro fratre Richardo, monasterii B. M. Woburniensis, ad dignitatem abbatialem monasterii de Medeneham, per abbatem Woburnia Ordinis commissarium. 10.   Ad idem, pro fratre Ioanne Louet, monasterii Vallisregis expresse professi, ad dignitatem abbatialem eiusdem monasterii, per resignationem fratris Petri de Domo, nuper eiusdem monasterii abbatis, et per abbatem monasterii Igniacensis, eiusdem monasterii immediati patris abbatis, acceptatas et celebratas. 11.   Ad idem, pro sorore Philippa de Moussy, monasterii B. M. de Buxeriis religiosa, ad dignitatem abbatialem praedicti monasterii, per abbatem monasterii de Domo Dei, alias de Nigrolacu, eiusdem monasterii immediatum patrem abbatem, factas. 12.   Ad idem, pro fratre Ioanne Grammingen, monasterii de Castro aquilae monacho, ad dignitatem abbatialem eiusdem monasterii, per abbatem Eberbacensem praefati monasterii immediatum patrem abbatem, factas. 13.   Ad idem, pro fratre Ioanne Stietfford, professo monasterii de Hayles, ad dignitatem abbatialem monasterii de Kimium, per abbatem dicti monasterii de Hayles, Ordinis commissarium, factas. 14.   Ad idem, pro fratre David Wynicheronib, ad dignitatem abbatialem monasterii de Conway, per abbatem praefatum de Hayles, Ordinis commissarium, factas. [ALIAE CONFIRMATIONES] 15.   Visitationem, reformationem et ordinationem collegii Sancti Bernardi Tolosani, novissime per reverendissimum dominum nostrum Cisterciensem, s. th. pr., factas, praesens generale Capitulum approbat, ratificat et confirmat, praecipiens et mandans omnibus abbatibus ad praedictum collegium mittere potentibus, ac commendatariis et officiariis eorumdem monasteriorum, in virtute salutaris obedientiae ac sub censuris Ordinis, quatinus ad ipsum collegium mittere suos scolares non omittant, huiusmodi diffinitionis executionem provisori dicti collegii committendo. 16.   Generale Capitulum his quae canonice et rite facta cognoscit suae confirmationis sustentamentum ac robur praestare cupiens, pensionem sorori Mariae Bertrand, dudum religiosae professae monasterii de Freistorff, nunc vero priorissae monasterii seu prioratus Claraevallis Metensis, per abbatem et conventum eiusdem monasterii de Freistorff, ordinatione domini Guillelmi, nuper abbatis Morimundi, assignatam et concessam, prout in authenticis super hoc factis et passatis litteris quinque sigillis sigillatis, quibus praesens diffinitio sub sigillo Diffinitorum annectitur, plenius continetur, specificatur et declaratur, secundum sui formam et tenorem, ratificat, approbat et confirmat, eisdem abbati et conventui de Freistorff sub poenis et censuris Ordinis praecipiendo et ordinando, quatinus annuatim eamdem pensionem praefatae Mariae priorissae, quamdiu vixerit, fideliter et diligenter solvant et tradant cum effectu, sine dissimulatione quacumque, abbatibus de Villario Metensi, de Sancto Benedicto, de Vallibus in Ornesio et de Pontethieffridi tamquam huius diffinitionis executoribus constitutis, et eorum cuilibet in solidum, committendo, ut in casu refutationis seu dilationis vel negligentiae, eumdem abbatem et conventum de Freistorff ad praemissorum debitam impletionem, et eiusdem pensionis veram et realem solutionem, per censuras Ordinis et omnes alias iuris et iustitiae vias viriliter et exacte compellant, in plenaria Ordinis potestate. 17.   Ad idem, pro sorore Cecilia, monasterii de Stanchia professa et priorissa. 18.   Annuam pensionem per abbatem Caroliloci, s. th. pr., fratri Ingeramno de Cresegnia, nuper abbati monasterii Caricampi, assignatam, prout… *etc.* confirmat. 19.   Generale Capitulum ratificat et confirmat omnia et singula per dominum Claraevallensem, s. th. pr., virtute diffinitionis anno elpaso [elapso ] editae super emissione fratris Laurentii, religiosi monasterii de Bellabrancha. 20.   Tractatum initum, factum et passatum inter abbatem et conventum monasterii B. M. Longivadi ex una, et Iacobum Armedey, Ioannem Armedey et Ioannem Milot de Melesson et eorum liberos parte ex altera, prout in litteris… *etc.* approbat. 21.   Tenorem litterarum abbatis de Laude, quibus praesentes annectuntur, praesens generale Capitulum ad plenum confidens de sufficientia, bonitate et prudentia eiusdem abbatis de Laude, approbat, ratificat et confirmat. 22.   Cassationem, revocationem, annullationem et irritationem quarumdam clausularum in nonnullis litteris procuratoriis anno superiore per generale Capitulum factis, passatis et conclusis, praesertim clausulam potestatis seu facultatis arbitrandi, seu in arbitros condescendendi, tunc ad abbates de Veteri cella et quosdam alios sibi vicinos missos ad defendendum se et Ordinem adversus nonnullos invasores privilegiorum, libertatum et exemptionis eorum et Ordinis, in quarum quidem litterarum confectione ad generalis Capituli notitiam minime deductum erat, quod apud eosdem abbates tunc super altioribus Ordinis privilegiis, libertatibus et gravioribus materiis, quae in Ordine contingere possunt et quae cum universum tangunt Ordinem, per arbitrium minime tractari aut decidi debent, virtute dictarum litterarum procuratoriarum agendum esset, quin potius eidem Capitulo exponebatur quod de nonnullis satis communibus et levibus rebus difficultas vertetur ; cuius rei cum reverendissimus in Christo pater dominus Ioannes abbas Cisterciensis postmodum veritatem cognoverat, sciens tunc non fuisse Ordinis intentionem dare eisdem abbatibus seu Ordinis procuratoribus potestatem arbitrandi super tam ponderosis materiis, dictas litteras procuratorias tam religiosos quam scolares forsan earumdem litterarum vigore quoad hoc constitutos seu substitutos, cassavit, revocavit et annullavit, et ut potuit ad notitiam dictorum procuratorum deduxit, praesens generale Capitulum dictam cassationem, revocationem, irritationem et annullationem, tamquam iustam et rationi ac privilegiis Ordinis plenarie consonam, quantum potest et valet, ratificat, approbat et confirmat ; et si opus sit, de novo dictam clausulam arbitrandi in praefatis litteris procuratoriis positam, necnon dictos procuratores forsan ab eis seu altero eorum super hoc constitutos propter rationes praedictas et alias iustas et rationabiles cassat, irritat, annullat et revocat, eisdem abbatibus et cuilibet eorum sub Ordinis censuris praecipiendo, ne quacumque occasione absque speciali ipsius generalis Capituli expresso consensu, dicta clausula arbitrandi, maxime in processu pendente, contra et adversus reverendum patrem dominum episcopum Misnensem uti praesumant. 23.   Capitulum generale approbat, ratificat et confirmat tractatum inter abbatem et conventum monasterii de Chalocheyo, et fratrem Ioannem Bonalengier, praedicti monasterii professum, habitum et concorditer passatum, secundum eius formam et tenorem, quamdiu ipse frater Ioannes bene se rexerit, et gratia sibi facta bene usus fuerit. 24.   Capitulum generale tractatum initum, factum et passatum inter abbatem et conventum monasterii de Claravalle ex una parte, et fratrem Odonem de Dortant, priorem prioratus Sanctae Eulaliae, Ordinis Cluniacensis, ex altera, utriusque partibus proficuum et utilem, prout eidem generali Capitulo extitit legitime facta fides per de Caroliloco, s. th. pr., et de Tribus fontibus monasteriorum abbates, prout in litteris… *etc.* confirmat. COMMISSIONES 25.   Abbatibus de Charitate et de Aceyo, et eorum cuilibet in solidum, per generale Capitulum committitur, quatinus debite et fideliter se informent de et super venditione cuiusdam domus per abbatissam et conventum monasterii B. M. de Baptanto facta, et si per informationem invenerint aut alter eorum invenerit, huiusmodi venditionem fore utilem pro dicto monasterio, litteras super hoc confectas approbent, ratificent et confirment, in plenaria Ordinis potestate. 26.   Visitationem et reformationem omnium et singulorum utriusque sexus in regnis Angliae et Scotiae et dominio totius Hyberniae, ac etiam partibus Walliae, domino Claraevallis, s. th. pr., praesens generale Capitulum dehinc ad triennium committit in plenaria Ordinis potestate, cum clausulis opportunis per dominum Cisterciensem addendis, ac etiam potestatem prosequendi omnibus viis et mediis possibilibus redditum ecclesiae B. M. de Scardebourgh, ac alia Ordinis iura in partibus illis prosequenda. 27.   Abbatibus de Tribus fontibus, de Ripatorio et de Bullencuria, et eorum cuilibet, per generale Capitulum committitur, quatinus quamprimum poterunt fideliter et diligenter se informent super tractatu inito, facto et passato inter abbatem et conventum monasterii B. M. de Pietate, Trecensis dioecesis, et Ioannem Gilhate, et si per debitam informationem repererint, aut alter eorum repererit, ipsum tractatum in damnum et praeiudicium praedicti monasterii de Pietate, cassent, irritent et revocent, in plenaria Ordinis potestate. 28.   Capitulum generale committit abbati de Charitate, quatinus si invenerit alienationem cuiusdam parvae domus apud Bisuntium sitae, per abbatissam et conventum monasterii de Baptanto, ad utilitatem dicti monasterii esse factam, eamdem auctoritate ipsius Capituli approbet, ratificet et confirmet. 29.   Ad audientiam generalis Capituli saepius tam per fide dignorum varios relatus, quam per multorum patrum scripta pervenit fratrem Ioannem de Dublinia ter apostatasse a monasterio et ipsum monasterium spoliasse multis bonis, multaque divisionum seminaria inter patres et regulares personas Ordinis detulisse, nec habere abbatem sub cuius protectione et obedientia vivat, fratrem etiam Ioannem Stolten, dudum professum de Fontibus, dissoluta vita et indiscreto regimine nostrae religionis famam pluribus in locis denigrasse, nec Ordinis reformatores in regno Angliae tantis excessibus de remedio providere ; hinc est quod abbatibus de Stratfordia et de Salleya, et cuilibet eorum committendo districtissime praecipit, quatinus se super praemissis et aliis offensis dictorum fratrum et consimilium informent, eosque debite puniendo et corrigendo, religiose deinceps secundum formam Ordinis vivere compellant. 30.   Ad audientiam praesentis Capituli generalis fide dignorum relatu dolenter pervenit nonnullas monasterii religiosarum de Salvatorio subtus Laudunum moniales, veneno superbiae et elationis inflatas, plurimas contra suam abbatissam procurasse et suscitasse dissensiones, divisiones, machinationes, imo et scandalosas conspirationes in his quae ad regularem Ordinis disciplinam et correctionem pertinent, contra Ordinis statuta ad auxilium et favorem brachii saecularis indebite recurrendo, in non modicum iurisdictionis Ordinis ac privilegiorum detrimentum et laesuram ; quibus abusibus et temerariis praesumptionibus idem praesens Capitulum generale de remedio providere cupiens opportuno, abbatibus de Caroliloco, s. th. pr., et de Longoponte, et eorum cuilibet in solidum committit, quatinus quamcitius commode poterunt ad ipsum monasterium de Salvatorio, non vocato nec praesente certis ex causis abbate Fusniaci pro hac vice, eiusdem monasterii monialium patre abbate, se personaliter transferant, et super praemissis et eorum dependentiis debite se informent, et informatione facta rebelles et inobedientes religiosas taliter puniant quod ceteris cedat in exemplum, etiam magis culpabiles conspiratrices, si quas tales invenerint, perpetuo et irrevocabiliter ab ipso monasterio penitus et totaliter sine spe reversionis expellendo et emittendo, et abbatissas aliorum monasteriorum ad ipsas recipiendum compellendo, in plenaria Ordinis potestate, invocato, etc. 31.   Per generale Capitulum committitur abbati de Ebraco, s. th. pr., quatinus se informet de necessitate qua, ut relatum est, monasterium Castri aquilae cogitur ad conservationem ceterorum bonorum suorum, alia quaedam per impignorationem, venditionem aut alias alienare, et prout viderit expedire, consentiat, et abbati eiusdem loci concedat huiusmodi licentiam, cuius quidem monasterii abbatem a missione scolaris ad studium universale, et a via Capituli generalis per triennium excusatum habens, praefatum Capitulum eidem concedit auctoritatem absolvendi a casibus Capitulo generali reservatis semel dumtaxat omnes personas sibi in spiritualibus subiectas, usumque carnium prout anno superiore extitit diffinitum, eumdem abbatem minime a solutione contributionum absolvendo. 32.   Capitulum generale rogat dominum Cisterciensem, quatinus per seipsum, aut per eius commissarios, compellat moniales monasterii de Eluovenca [Nonenca] deinceps ferre habitus regulares, tam in tunicis, cucullis, quam aliis quibuscumque, prout solitum est fieri in Ordine, in plenaria Ordinis potestate. 33.   Capitulum generale committit abbati Caroliloci, quatinus compellat auctoritate ipsius Capituli abbatem de Voto ac eius monasterium, ut pro quolibet duorum annorum futurorum contribuat decem scuta fratri Ioanni Philippi, monasterii de Bonoportu professo, si idem abbas nolit per se scolarem unum propriis expensis sufficienter provisum Parisios transmittere. 34.   Capitulum generale mandat et praecipit sub censuris Ordinis abbati de Monasteriis in Argona, quatinus causam adversus eum per quosdam mercatores Florentinos coram conservatore privilegiorum Universitatis Parisiensis motam, inde retrahat, et ad audientiam domini Claraevallis, tamquam ad eius ordinarium, coram eo iudicium et iustitiam, secundum quod iustum fuerit, recepturus ; huiusmodi diffinitionis executionem abbati de Tribus fontibus committendo, in plenaria Ordinis potestate. 35.   Capitulum generale committit domino Claraevallis, et de Reigniaco abbatibus, s. th. pr., et eorum cuilibet, quatinus se informent super quadam admodiatione ad tres vitas, per abbatem et conventum de Fonteneto, cuidam nomine Reynaldo Regnault de Fraigne et quibusdam aliis, in tractatu super hoc confecto nominatis, facta, et si opus sit, ipsum tractatum confirment vel infirment auctoritate ipsius Capituli. 36.   Audita appellatione quam abbas de Sora transmisit ad praesens Capitulum, necnon intellectis simultatibus et controversiis inter dictum de Sora et de Esrom, ceterosque abbates regnorum Daniae, Sueciae et Norwegiae et circumvicinarum regionum motis, Capitulum generale committit et praecipit abbatibus de Dobran et de Puro campo, et eorum cuilibet, quatinus se ad praedicta Daniae, Sueciae et Norwegiae regna transferentes, se de praedictis simultatibus ad longum et veraciter se informent, atque omnia pro viribus pacificare studentes, curent ad regularem disciplinam cuncta in dictis regnis emendatione indigentia reducere, in plenaria Ordinis potestate. Quibus peractis singula eorum acta sub sigillis R. D. Cistercii, aut proximo generali Capitulo indefectibiliter remittant ut, si opus sit, ulterius procedatur, et quod minus sufficienter fortassis fuerit exsecutum, postea compleatur. 37.   Cupiens generale Capitulum quibusvis abusibus, damnis et inconvenientiis in Ordine emergentibus pro sua possibilitate succurrere, et ea de medio tollere, abbatibus de Hayles et de Salleya et cuilibet eorum committendo mandat et praecipit, quatinus se informent super quadam pensione annua seu annuo redditu 8 flor. legalis monetae Angliae, quem frater Ludovicus Ox. Ianikym praetendit sibi fuisse assignatum per fratrem Grophynum super monasterio de Alberconwet, sub communi sigillo conventus ad terminum vitae ipsius fratris Ludovici, et si reperiant dictam pensionem indebite et contra rationem fuisse assignatam, illam penitus cassent, revocent, et annullent, eidem fratri Ludovico super ea perpetuum silentium imponendo, aut in re ista faciendo quidquid iuris et rationis fuerit compassione paupertatis eiusdem monasterii, et nihilominus si reperiant dictum fratrem Ludovicum fuisse contemptorem, rebellem aut in vinculis excommunicationis perseverasse, nec fecisse professionem alicui abbati iuxta morem Ordinis, ipsum iuxta demeritorum exigentiam puniant, et cum expediens viderint, absolvant, compellantque facere professionem iuxta morem Ordinis, et pacifice in suo monasterio residere. Eisdem insuper abbatibus et cuilibet eorum committendo, mandat generale Capitulum, quatinus se informent super alia pensione 40 scut. quam frater David Apiggam Reginaldi filius, ut dicitur, fratris Reginaldi quondam abbatis dicti monasterii sibi similiter assignatam super dicto monasterio, cum una domo pro matre sua per dictum fratrem Grophinum, ac paupertati ac tenuitati eiusdem monasterii compatiendo, si cum iustitia fieri possit, dictam pensionem extinguant, aut taliter super ea disponant, quod monasterium inde non gravetur, compellantque dictum fratrem David ad discendum divinum servitium et sanctae religionis observantiam in uno claustro Ordinis, sub disciplina abbatis et praesidentium Ordinis. 38.   Capitulum generale committit abbati de Balerna, quatinus se informet de venditione cuiusdam domus apud Salinas existentis, per abbatem et conventum de Charitate facta, et plenius expressa in litteris ipsius venditionis testimonialibus, quibus haec praesens diffinitio annectitur, et prout invenerit ipsam venditionem confirmet, ratificet et approbet, in plenaria Ordinis potestate. 39.   Abbati monasterii Claraevallis, s. th. pr., committit praesens generale Capitulum, quatinus citatis citandis, et auditis audiendis, debite sufficienter et diligenter se informet super quodam processu seu lite, controversia aut questione motis et pendentibus inter abbates monasteriorum de Morimundo et de Pontethieffridi Metensi, ratione paternitatis immediatae eiusdem monasterii Pontisthieffridi, quam ipse abbas Morimundi dicit ad se et suum monasterium pertinere, ac etiam annexionis eiusdem monasterii dudum, ut asserit, per generale Capitulum ad dictum monasterium Morimundi factae, necnon super dependentiis, circumstantiis et aliis dictum processum tangentibus et concernentibus, et informatione habita et in scriptis redacta, si commode discordiam istam seu processum terminare, sententiare et finire possit, eam seu eum terminet, sententiet et finiat, prout iuris fuerit et rationis, in plenaria Ordinis potestate ; si vero eumdem processum ad finalem decisionem dispositum non esse invenerit, et sanxerit Ordinis seu Capituli generalis iudicium fore expectandum, cuncta quae invenerit in forma debita proximo generali Capitulo praesentabit et denuntiabit, eisdem partibus secundam diem Capituli ad audiendum huiusmodi processus seu litis et discordiae sententiam finalem assignando, in plenaria Ordinis potestate, invocato ad praemissa et ea tangentia, si opus sit, brachii saecularis auxilio, consilio et favore. 40.   Capitulum generale informatum, quod abbates comitatus Burgundiae, aut eorumdem nonnulli suas contributiones per longa tempora in praeiudicium animarum suarum solvere neglexerint, volens eisdem spiritualiter, et Ordinis modernae indigentiae temporaliter providere, districte diffiniendo praecipit et mandat abbatibus de Balerna et de Charitate et eorum cuilibet in solidum, quatinus ipsi aut eorum alter convocent aut convocet omnes praedictos abbates praedicti comitatus, scilicet illos de inferiori de Dolano baillivatibus Salinis, et illos de superiori Bisuntii ad certos et competentes dies, prout eis videbitur expedire, atque eisdem convocatis exponant incommodum, quod ipse Ordo et eorum quilibet incurrit ob defectum solutionis contributionum praedictarum ; et si abbates memorati se difficiles in re hac reddiderint, eos compellant de dictis contributionibus a quindecim annis ultimo prateritis [praeteritis ] per singulos eorum debitis usque ad praesens Capitulum inclusive, reddere rationem et computum, in plenaria Ordinis potestate. Et non omittant super omnibus et singulis habita ratione a quolibet, quam cito commode fieri poterit, R. D. Cistercii in scriptis authentice expeditis ad longum et veraciter informare, ut inde postea contra praedictos abbates aut illos, qui in hac parte difficiles aut rebelles extiterint, prout expediet ulterius procedatur. 41.   Certo sciens generale Capitulum litterarum peritiam ad sanctae religionis conservationem cum sanctitatis et devotionis munere esse pernecessariam, solet virium suarum robur et studium felici ac debito collegiorum generaliumque studiorum Ordinis regimini eo ferventius applicare, quo novit ex eis opportune dispositis uberiores honoris et honestatis fructus providere. Visis itaque favorabilibus et gratiosis serenissimi domini regis Angliae, etc., necnon Rmi. in Christo patris domini archiepiscopi Cantuariensis, ac nonnullorum aliorum dominorum et patrum litteris, praesens generale Capitulum ad plenum confidens de sufficientia, idoneitate, virtutibusque plurimis abbatis de Stratfordia, committendo eidem districtissime sub censuris Ordinis plenius taxandis et declarandis, si opus sit, praecipit et mandat, quatinus insequendo diffinitionem quamdam generalis Capituli dudum editam, per censuras ecclesiasticas viriliter, exacte et indissimulanter compellat universos abbates inclytissimi regni Angliae et dominiorum circumvicinorum, qui habent et habere possunt 13 monachos ad mittendum unum studentem religiosum Ordinis professum, infra breve tempus per eum praefigendum, cum debitis pensionibus, gratia studii ad collegium Ordinis Sancti Bernardi Oxoniensis ; eos vero abbates qui habent et habere possunt 26 monachos, consimiliter infra dictum tempus, ibidem mittant duos studentes ; qui autem 12 monachos habere non possunt iungantur bini aut terni ad tenendum unum studentem in eodem collegio, ita ut qui per certum tempus iuverit alium abbatem pro suo scolari, per tantum tempus sequens iuvetur ab eo pro suo studente, eidem abbati de Stratfordia praecipiendo et committendo ut sub dictis censuris compellat abbates, quos iudicaverit sufficientes et idoneos habere scolares ad eos continuandum in dicto collegio cum sufficientibus provisionibus usque ad gradum doctoratus inclusive ; ipsum super hoc dispensandi generale Capitulum nullam declarat habere potestatem. Quos autem scolares consilio provisoris et sanioris partis baccalariorum insufficientes et ad litterarum profectum minus idoneos iudicaverit, illos ad propria claustra remittat, compellendo abbates, ad statim mittendum aptiores ; in omnibus ita providendo de officiariis collegii, quod bursaria propter defectum imbursationis non maneat onerata. Ut autem praemissa omnia decentius fieri valeant, generale Capitulum sub dictis poenis mandat eidem abbati de Stratfordia, quatinus quamprimum fieri poterit, convocet ad civitatem Oxoniensem abbates de Woburnia, de Hayles, de Fontibus et alios tres, quos sibi onere conscientiae magis idoneos iudicaverit, et eorum consilio quorum unanimi deliberatione et consensu aut sanioris partis eligat unum quem magis sufficientem et idoneum sanxerint ad exercendum provisoris officium in eodem collegio, quique cum scolaribus iugiter conversans et actus scolasticos ut ceteri in alma Universitate exercens sit scolaris seu scolasticus, et ad gradus scolasticos tendens, imponantque et constituant etiam per scriptum ipsi abbates simul leges et vivendi formas, tam in spiritualibus quam temporalibus, quas viderint et iudicaverint eidem collegio et scolaribus utiles et necessarias, et eas nihilominus sub sigillis suis ad proximum generale Capitulum discutiendas transmittant, si opus sit, et ita sanxerint dicti abbates, ad regimen temporalitatis eiusdem collegii unum cellerarium aut unum procuratorem creando et provisori, ut fieri poterit, providendo. Quia vero vero generale Capitulum iam a multorum annorum curriculis voluit contributiones aedificationi eiusdem collegii per tempus applicari, intelligit autem per dictas litteras, sicut et saepius intellexerat ab octo vel decem annis, quasi nihil in eiusdem collegii structura fuisse factum, et nihilominus contributiones singulis annis etiam levatas et ad recipientium voluntarios usus applicatas, sub dictis poenis praecipit eisdem abbatibus de Stratfordia, de Woburnia et de Hayles et duobus eorum, quorum ipse de Stratfordia semper sit unus, quatinus per iuris et iustitiae vias sub onere conscientiarum suarum coram Deo, et honoris coram hominibus compellant quamprimum poterunt universos receptores dictarum contributionum, et praepositos operum seu magistros structurae dicti collegii, a decem annis et citra usque in praesens ad reddendum fideles et integras computationes omnium receptorum et expensarum per eos in praemissis factarum, quas sub divinae maiestatis intuitu approbare vel reprobare habebunt, compellantque eos ad solutionem restarum, eas fideliter per eum, quem ad hoc deputabunt, cum medietate contributionum eiusdem regni deinceps singulis annis usque ad septem annos immediate sequentes applicando structurae te consummationi eiusdem collegii, et defensioni communium privilegiorum Ordinis, de quibus omnibus singulis annis vel saltem de biennio mittent ad generale Capitulum, sub dictis poenis dictas computationes sufficienter declaratas et debite *sigillatas.*  42.   Praesens generale Capitulum non absque gravi cordis amaritudine audiens varias et quamplurimas questiones, divisiones et discordias iam a multis diebus subortas et pendentes in asserto prioratu de Ramosa, qui dudum et citra paucos annos erat monasterium monasterio Cistercii immediate subiectum, attendens etiam et considerans gravem querimoniam R. P. domini Cistercii, patris abbatis immediati eiusdem loci conquerentis, quod indebite et contra rationem sanctimoniales filiae suae fuerint a dicto monasterio eiectae, et ex tunc nihil religionis, nihil sanctitatis in eodem loco fuit observatum, sed potius multa offendicula fiunt et perpetrantur in eodem loco, abbasque de Otterburg cupiens et praetendens locum ipsum suo monasterio incorporare et unire, subtilibus mediis requisivit habere commissionem eiusdem loci, adiuncto sibi alio abbate suis votis, ut dicitur, consentaneo, nunc unum priorem deposuit, nunc alium instituit, et totum locum non mediocriter perturbavit, ita ut principes et domini temporales ad bona, redditus et proventus eiusdem loci manus apponant, et nihilominus substantia eiusdem monasterii sufficiens est ad nutriendum et sustinendum septem vel octo religiosos cum abbate boni regiminis, vel totidem religiosas cum abbatissa, dictam provisionem factam per dictum abbatem de Otterburg in persona fratris Theoderici, professi monasterii de Oterburg, maxime audita relatione domini Morimundi, tamquam indebitam cassat, revocat et annullat, eisdem abbatibus et cuilibet eorum dando auctoritatem et plenum posse se informandi super depositione et punitione cuiusdam fratris Georgii Sutoris, tunc se pro priore eiusdem loci gerentis, et eam confirmandi atque roborandi ; et nihilominus eumdem locum in abbatiam ut prius restituendi, ibidemque providendi de sufficienti et idoneo abbate in Ordine nostro professo, ac de quinque aut sex religiosis qui habeant vivere secundum formam Ordinis ; et si hoc fieri non possit, saltem in eodem monasterio restituant unam abbatissam sufficientem et idoneam cum sex aut septem monialibus vel pluribus, si videant monasterium eas sustinere posse, quas auctoritate Ordinis sument in aliquibus monasteriis Ordinis regulatis necessarias ordinationes in spiritualibus et temporalibus secundum formam nostrae religionis, in eodem monasterio ordinando et constituendo faciendoque in praemissis et ea tangentibus omnia et singula quae secundum Deum et formam nostrae religionis viderint esse facienda, super quibus omnibus eorum conscientias onerat praesens generale Capitulum, invocato, etc. IUDICES 43.   Abbati de Theoloco et de Caroloco et eorum cuilibet diffiniendo, committit Capitulum generale ut quascumque Ordinis personas, haeredibus Gerardi Tholeret Tholereti de Campolito in aliquibus pecuniarum summis ad insinuationem magistri Guillelmi Tholereti invenerint, aut alter eorum invenerit, legitime eisdem haeredibus obligatas, eidem debitum iustitiae complementum ministrent, aut alter eorum ministret in plenaria Ordinis potestate. 44.   Cum propter nimiam temporis brevitatem ac causarum et materiarum Ordinis, quae ad praesens generale Capitulum devenerunt, multitudinem et difficultatem materiae, ipsae tempore praesentis Capituli apud Cistercium terminari, diffiniri et decidi non valeant, praesens generale Capitulum nolens dictas materias indecisas relinquere, reverenter domino Cisterciensi, s. th. pr., necnon primis filiabus et aliis abbatibus per eumdem dominum Cisterciensem vocandis, omnimodam confert Ordinis et Capituli generalis auctoritatem et potestatem ad terminandum et diffiniendum apud Divionem, vel in alio loco per eumdem dominum Cisterciensem deputando, omnes et singulas materias et causas Ordinis, quae in praesenti Capitulo terminari et diffiniri non potuerunt, in plenaria Ordinis potestate. 45.   Capitulum generale abbatibus de Theoloco et de Caroloco, et eorum cuilibet, ut si invenerint quemdam fratrem Stephanum, professum monasterii de Belloloco, in aliqua pecuniarum summa fratri Petro Grossicapitis, religioso conventus fratrum heremitarum Sancti Augustini de Campolito, legitime obligatum, eidem iustitiae debitum et complementum ministrent, aut eorum alter ministret, in plenaria Ordinis potestate. 46.   Generale Capitulum declarat, tenet et admittit abbatem Sancti Sulpitii, Ordinis commissarium, sufficientem et idoneum ad terminandum et decidendum causam controversiae motae inter commendatarium monasterii Altaecumbae et fratrem Richardum Bonerii, sibi tenore praesentium, quantum opus est, renovando potestatem Ordinis ad praemissa, necnon ad compellendum dictas partes per omnes iuris et iustitiae vias, maxime virtute privilegiorum Ordinis ad faciendum quidquid iuris fuerit et rationis in materia praemissa. 47.   Abbatibus de Prulliaco, de Regalimonte, s. th. pr., et de Valle B. M., et eorum cuilibet per se et in solidum, tam coniunctim quam divisim, praesens generale Capitulum committendo praecipit et mandat, quatinus omnes et singulas utriusque sexus Ordinis personas, tam abbates, abbatissas quam eorum conventus et monasteria, quos et quae per testes fide dignos, instrumenta litteras, acta, obligationes seu alia quaecumque legitima documenta invenerint abbati et conventui monasterii Caroliloci, Sylvanectensis dioecesis, aut singulis eiusdem personis debite teneri et obligari in quibuscumque pecuniarum summis, seu aliis redditibus, aut quibuscumque bonis aut debitis, seu ea iniuste detinentes ad eisdem plenarie, realiter et de facto satisfaciendum astringant et compellant, in plenaria Ordinis potestate. 48.   Ad idem, pro domino Claraevallis, abbatibus de Longovado, de Bullencuria et de Ripatorio, et eorum cuilibet. 49.   Ad idem, pro abbate de Tribus fontibus, abbatibus de Igniaco et Signiaco, ac de Valleregis, et eorum cuilibet. 50.   Ad idem, pro abbate de Elancio, abbatibus de Igniaco, de Signiaco et de Vallaregis, et eorum cuilibet. CONTUMACES 51.   Capitulum generale attento quod frater Ioannes…, quondam abbas monasterii de Caduino, sufficienter citatus non comparuit, eumdem reputat contumacem, et propter certas rationes materiam principalem remittit ad proximum generale Capitulum sine praeiudicio causae, ac eumdem ad illud citari mandat cum intimatione, quod sive comparuerit sive non, nihilominus contra eum procedetur, prout iuris fuerit et rationis. [DIFFINITIONES] GENERALES 52.   Cum ad audientiam praesentis Capituli generalis querimonia domini Cistercii, s. th. pr., super quodam codice aut libello ad abbate Claraevallis, eiusdem scientiae professore edito, et per eum diversis in locis publicato, in quo quidam articuli, tam de quibusdam redditibus qui dicuntur communes Ordinis, quam de multis particularibus negotiis et factis monasterii Cistercii, ipsumque dominum Cistercii et suos praedecessores, necnon religiosos ipsius tangentes continentur, pervenisset, ipso domino Cistercii dicente quod in illo codice seu libello multa scandalosa, iniuriosa, infamosa et opprobriosa verba in grave ipsius domini Cistercii et conventus eius, ac praedecessorum eorum dedecus, opprobrium, iniuriam et damnum continentur, de et super quibus praedictus dominus Cistercii tamquam de re mendosa et falsa reparationem congruam et dicti codicis seu libelli condemnationem requirebat ; ipso vero abbate Claraevallis respondente quod nunquam eius fuit intentio iniuriam, infamiam, scandalum aut opprobrium ipsi domino Cistercii aut eius conventui aliquam inferre, et si aliqua minus *discrete aut* minus caute seu reverenter et debite ibidem scripta sint, paratus erat emendare et revocare. Quibus ita dictis, tandem ipse abbas Claraevallis delictum suum cognoscens et confitens in praesentia aliorum, tam priorum patrum ac sanioris partis Diffinitorum Ordinis, in terram prostratus veniam petiit, quam benigne ab ipso domino Cistercii obtinuit. Idcirco praesens generale Capitulum futurae quieti et paci Ordinis consulens, ipsum codicem seu libellum, quantum ad sui formam loquendi, dictasque iniurias et ipsa particularia facta praedictorum domus Cistercii, ac abbatum et conventus ipsius reservata prosecutione articulorum dictorum reddituum, qui omnes Ordinis dicuntur, loco et tempore per patres Ordinis in bona ipsius Ordinis charitate et ratione fienda, absque eo quod per haec scripta super eis aliquid innovetur, revocat, cassat et annullat, districtissime in virtute salutaris obedientiae et sub excommunicationis latae sententiae poena, cuius absolutionem dictum Capitulum sibi reservat, praecipendo [praecipiendo ] universis abbatibus, prioribus et personis regularibus Ordinis, ad quos et ad quas notitia praesentium devenerit, ne per se aut per alium, directe vel indirecte, seu quovis alio modo dictum codicem aut libellum seu eius copiam aut transumptum [transsumptum ] apud se quovismodo teneant, reservent seu custodiant ; et si sciant quoscumque alios codicem illum aut eius copiam habere, eos viribus eis possibilibus recuperent, et quidquid de eo habent aut habebunt, infra 20 dies ad intimatione seu auditione aut perceptione praesentium, sub sigillis clausis ad praefatum dominum Cistercii transmittant, vel illico comburant. Cuius quidem diffinitionis executionem sub onere conscientiarum coram Deo committit generale Capitulum universis reformatoribus atque visitatoribus, necnon singulis abbatibus Ordinis, ad quos ipsa diffinitio pervenerit, praecipiendo sub dictis poenis, ut eamdem diffinitionem significent in monasteriis Ordinis in quibus visitaverint, et se repererint aut circa se putaverint dictum libellum aut eius copiam haberi, perpetuum silentium eidem abbati Claraevallis et aliis quibuslibet super praemissis et consimilibus, ut dictum est, imponendo. 53.   Generale Capitulum audiens in nonnullis monasteriis Ordinis per bonorum sectiones fructuumque divisiones, tam pro victu quam vestitu et ceteris necessitatibus monachorum, contra salutaria Ordinis instituta, et promissam Deo voluntariam *paupertatem,* plures in periculosum proprietatis vitium incidere, huiusmodi detestabile vitium radicitus abolere cupiens, omnibus et singulis abbatibus Ordinis sub poena in statutis tam papalibus quam regularibus contentis insequendo, et quantum opus est renovando plures diffinitiones hactenus super hoc confectas, districtissime praecipit et iniungit, ut omnes huiusmodi sectiones, divisiones, portiunculas seu quascumque peculiares possessiones, vineas et animalia, quocumque colore quaesito, suis hactenus monachis concessas vel concessa, ad commune indissimulanter et totaliter in suis monasteriis per Ordinis censuras reduci faciant, et ut huiusmodi proprietatum occasiones auferantur et tollantur, idem Capitulum ordinat et iniungit universis Ordinis abbatibus, quatinus omnibus et singulis suis monachis et victu et vestitu ceterisque necessariis sufficienter provideant iuxta suorum monasteriorum possibilitatem et facultatem, inhibendo omnibus abbatibus Ordinis universi et aliis quibuscumque personis eiusdem, sub poena excommunicationis, ne de cetero quomodocumque deferant corrigias deargentatas, aut alias curiose compositas, aut tunicas ante vel retro fissas, aut alios quoscumque habitus ab Ordinis forma alienos. 54.   Omnibus patribus abbatibus et Ordinis commissariis per generale Capitulum praecipitur et mandatur in virtute salutaris obedientiae, quatinus suas visitationes faciendo omnes et singulos caminos in dormitoriis monasteriorum utriusque sexus existentes aboleri et destruere faciant, secundum quod habetur in *Benedictina*. 55.   Cum uniformitas ad Dei laudem et honorem in nostro sacro Ordine debeat observari, praesens generale Capitulum praecipit et mandat omnibus Ordinis abbatibus in virtute salutaris obedientiae, quatinus officium S. Sacramenti, prout in Cistercio celebratur, in suis monasteriis de cetero celebrari faciant. 56.   Insolentias, dissolutiones, abusus, derisiones, infamesque familiaritates nonnullarum Ordinis monialium in monasteriorum suorum officinis publicis et secretis, viros saeculares et alios passim admittentium et contra Ordinis sacras institutiones in nostrae religionis dedecus, malum exemplum et scandalum plurimorum, ad colloquium et alias familiaritates suspectas penes se retinentium, Capitulum generale quantum cum Deo potest refrenare ac huiusmodi dissolutionibus toto nisu obviare cupiens, omnibus et singulis nostri Ordinis abbatissis et monialibus ac ceteris eiusdem Ordinis personis regularibus quibuscumque in abbatiis earum residentibus, sub excommunicationis, depositionis, carceris ac ceteris poenis, votorum solemnium transgressoribus in Ordine regulariter et canonice infligi solitis, districte praecipit et mandat, quatinus cautissime et diligenter huiusmodi infames abusus munditiem ac puritatem etiam christianae religionis inficientes devitent, declinent, ac tamquam pabulum mortis fugiant, nec quoscumque ad basia seu oscula nisi forte eas attingentes in propria linea sanguinis ullatenus admittant, et hoc in loco et praesentia omni suspicione mala carentibus, necnon omnibus et singulis patribus abbatibus, visitatoribus, commissariis, et aliis Ordinis generalibus et particularibus reformatoribus, ac eorum subdelegatis et nuntiis praecipit et mandat, quatinus in cunctis eorum visitationum actibus exacte et singulariter super praemissis inquisitionem faciant et quascumque in his dissolutionibus qualitercumque vitiosas, aut vehementer suspectas invenerint praetactum Capitulum sub similibus poenis praecipit et mandat, ut easdem defectuosas taliter puniant, corrigant et emendent, quod ceteris cedat in exemplum et terrorem. [DIFFINITIONES] SPECIALES 57.   Generale Capitulum videns tenorem litterarum quibus praesentes annectuntur, et recogitans plures relationes patrum regni Angliae tenori dictarum litterarum concordantes, districte sub censuris Ordinis universis Ordinis regularibus personis inhibet, ne abbati moderno tales inferre molestias praesumant, perpetuum eis super his inquietationibus silentium imponendo ; executionem huius diffinitionis cuilibet abbati super hoc requirendo committendo. 58.   Cum ad possibilem mutuae defensionis subventionem universos in Christo fratres districtissime, non solum regularium statutorum praesertim nostrae sacrosanctae religionis securitas, verum etiam legis divinae pariter et humanae auctoritas obliget, praesens generale Capitulum universos Ordinis patres et abbates partium Franconiae, Bavariae, Austriae, Rheni, Saxoniae et vicinarum, necnon Galliae, Angliae, Scotiae, Hyberniae, Britanniae et Hispaniarum qua potest affectione benigne hortatur, monet et deprecatur, et nihilominus, si opus sit, eis districtissime mandat et praecipit, quatinus ad defensionem privilegiorum, libertatum, exemptionum et gratiarum Ordinis, quas R. in Christo pater dominus episcopus Misnensis, in monasteriis nostri Ordinis de Vetericella seu Cella Sanctae Mariae, de Dobriluc et Buch variis modis infringere permolitur, manus adiutrices apponant, et pro reverentia tam Ordinis quam dictorum monasteriorum de substantia sibi a Deo collata, quantum fuerit possibile cum residuo totius Ordinis liberaliter conferant, ne illibata et integra quaquaversum per orbem Ordinis privilegia ibidem violari et labefieri incipiant, illustrissimos principes et dominos Deo amabiles, praesertim dominos Saxoniae duces suppliciter exorando, ut Ordini praesidio in tanta necessitate esse velint, suaque monasteria tueri et defendere nobiscum dignentur. 59.   Cum abbate de Oratorio per generale Capitulum benigne, et misericorditer dispensatur, ut omnes suos religiosos, ac omnes et singulas utriusque sexus regulares personas sibi et suo monasterio subiectas, in foro conscientiae ab omnibus et singulis peccatis, delictis, criminibus et excommunicationum sententiis, semel in foro conscientiae, auctoritate Capituli generalis et totius Ordinis absolvere possit, et ab uno eorumdem suorum religiosorum, aut alio suo religioso confessore de Ordine, cui confiteri voluerit ab huiusmodi casibus eadem auctoritate possit absolvi. 60.   Ad idem, pro abbate de Bellabrancha. 61.   Ad idem, pro abbate de Ponte Octrano. 62.   Ad idem, pro abbate de Pratea. 63.   Ad idem, pro abbate de Ebraco. 64.   Capitulum generale ordinat procuratori Ordinis in Curia romana, ut se iungat cum priore prioratus Sancti Bernardi Argentinensis nuper Ordini unito, atque expensis ipsius quantum in se erit processum eius contra Guillelmitas prosequatur. 65.   Intuitu et contemplatione magnarum reparationum quas, ut Ordini retulit abbas Claraevallis, facit et facere intendit, reverendissimus in Christo pater dominus Radulphus Ebroicensis episcopus, et commendatarius monasterii de Valentia, Pictaviensis dioecesis, in sumptuosa et nova reaedificatione ecclesiae eiusdem monasterii, cuius testitudines a multis iam elapsis temporibus a choro religiosorum versus portale per defectum bonorum fundamentorum penitus et totaliter cadendo corruerunt, cum quibus necessario opera etiam murum ipsius ecclesiae de latere claustri omnino de novo reaedificari, quas valde sumptuosas reparationes nemo praecedentium eiusdem loci abbatum, etiam in ipso Ordine professorum aut incipere aut aggredi voluit vel potuit. Generale Capitulum eidem domino episcopo et commendatario et praefato suo de Valentia monasterio, usque ad sex primos futuros annos remittit et quittat quindecim florenos, quos annuatim debet ipsum monasterium pro suis contributionibus, cum omnibus et singulis arreragiis pro toto tempore praeterito usque nunc et hac occasione debitis, hac mediante conditione, quod praefato elapso sex annorum tempore idem monasterium suas deinceps integraliter solvet praedictas contributiones, omnibus et singulis earumdem contributionum in illis partibus deputatis vel deputandis receptoribus mandando et inhibendo, quatinus hac speciali gratia praefatum monasterium uti et gaudere faciant et permittant a solutione earumdem contributionum et huiusmodi arreragiorum debitorum eosdem episcopum et monasterium supportando. EXCUSATIO ABBATUM 66.   Omnes et singulos abbates, qui ad praesens generale Capitulum commode accedere non potuerunt et se legitime excusaverunt, idem generale Capitulum habet excusatos. 67.   Attentis guerrarum periculis et viarum discriminibus, praesens generale Capitulum benigne et misericorditer dispensat cum abbate monasterii B. M. de Otterburg ipsum a via Capituli dehinc ad triennium habens excusatum eidem plenariam conferendo potestatem pro semel omnes et singulas monasterii sui regulares personas et alias sibi subiectas in foro conscientiae audiendi, et eas cum salutari poenitentia absolvendi ab omnibus peccatis, casibus et excommunicationum sententiis generali Capitulo specialiter reservatis, ac etiam pro ipso confessorem Ordinis eligendi, qui in praemissis casibus consimilem habeat potestatem. REHABILITATIONES 68.   Generale Capitulum misericorditer et benigne dispensat cum sororibus Margareta Mignote et Ioanna Mignote, in monasterio B. M. de Ponte dominarum commorantibus, ut non obstante defectu natalium, utpote de illegitimo matrimonio procreatae ad Ordinis regularem habitum et professionem in praedicto Pontis dominarum monasterio admitti valeant, et ad omnes Ordinis actus legitimos, voces, gradus, officia et beneficia, etiam abbatiali inclusa, possint assumi. 69.   Ad instantiam et humilem supplicationem abbatis monasterii de Longovillari, generale Capitulum misericorditer dispensat cum fratre Ioanne Boulongue, ut non obstante inhabilitate, quam incurrit bina vice per spatium fere sex hebdomadarum apostatando, habitu regulari temere dimisso, super quo sibi iniunctam Ordinis poenitentiam humiliter et devote peregit, ad omnes Ordinis actus legitimos, gradus, voces, officia, beneficia, administrationes et dignitates promoveri valeat et assumi, etiam abbatiali dignitate inclusa. SUFFRAGIA 70.   Generale Capitulum benigne annuit Ordinis suffragia Ioanni de Melan, civi Tornacensi et christianae eius uxori devotae. 71.   Ad idem, pro honorabili viro Francisco cive Trecensi et eius consorte. 72.   Ad idem, pro honorabili et honestissimo viro Petro Carton, eiusque consorte. 